Փիթեր Բոյկին

**Փիթեր Բոյկին** (, ), ամերիկացի ակտիվիստ, «Gays for Trump» կազմակերպության հիմնադիր և նախագահ։ 2024 թվականին Հյուսիսային Կարոլինայի փոխնահանգապետի ընտրությունների թեկնածու։

## Վաղ կյանք և կրթություն
Փիթեր Բոյկինը ծնվել է Ֆլորիդայում և մեծացել Վիրջինիայում: Այժմ նա բնակվում է Հյուսիսային Կարոլինայում։ Ծնողները պահպանողական կաթոլիկներ են եղել, ովքեր քարոզարշավ են մղել Ռոնալդ Ռեյգանի օգտին։

Ստացել է տեղեկատվական համակարգերի տեխնոլոգ դիպլոմ Դենվիլի համայնքային քոլեջից, վեբ մշակման բակալավրի աստիճան, տեղեկատվական անվտանգության և ապահովման գիտությունների մագիստրոսի աստիճան Պերդյուի համալսարանից և էլեկտրոնային առևտրի և ձեռներեցության մագիստրոսի աստիճան Պերդյուից։

## Քաղաքական կարիերա
### Դոնալդ Թրամփի աջակցությունը 2016 թվականին
Բոյկինը Դոնալդ Թրամփի կողմնակիցներից է եղել։  2016 թվականին նա հիմնադրել է «Gays for Trump» կազմակերպությունը, որը ազգային ուշադրություն է  գրավել, քանի որ այն գեյ ամերիկացիներից աջակցություն է խնդրել Դոնալդ Թրամփի թեկնածության համար։ «Gays for Trump» կազմակերպությունը նաև միջոցառումներ է կազմակերպել, ինչպիսին եղել է «Արթնացե՛ք» երեկույթը 2016 թվականի Հանրապետական կուսակցության ազգային համագումարում՝ Թրամփի առաջադրումը որպես Հանրապետական կուսակցության թեկնածու նշելու համար: Մասնակցել են ծայրահեղական գործիչներ, ինչպիսին է Breitbart-ի նախկին լրատվական խմբագիր Միլո Յիանոպուլոսը։ Միջոցառումը նաև դիտվել է որպես կապող գործոն գեյերի և հակաջիհադիստական շարժման միջև՝ Օռլանդոյի գիշերային ակումբում տեղի ունեցած կրակոցներից հետո, քանի որ ելույթ ունեցողների թվում են եղել Պամելա Գելլերը և Գերտ Վիլդերսը։

### 2018 թվականի Հյուսիսային Կարոլինայի Ներկայացուցիչների պալատի ընտրություններ
2018 թվականի փետրվարին նա հայտարարել է, որ առաջադրվում է Հյուսիսային Կարոլինայի Ներկայացուցիչների պալատում՝ 58-րդ շրջանը ներկայացնելու համար։ 2018 թվականի մայիսի 8-ի նախնական ընտրություններում առաջ է անցել և Հյուսիսային Կարոլինայի Հանրապետական կուսակցության աջակցությունը ստանալուց հետո, 2018 թվականի նոյեմբերի 6-ին կայացած ընդհանուր ընտրություններում պարտվել է Հյուսիսային Կարոլինայի Դեմոկրատական կուսակցության թեկնածու Ամոս Քվիկին ավելի քան 50 տոկոսային կետի տարբերությամբ։

### 2021 թվականի ԱՄՆ Կոնգրեսի ընտրություններ
2021 թվականի մայիսին նա հայտարարել է, որ առաջադրվում է ԱՄՆ Կոնգրեսում՝ Հյուսիսային Կարոլինան ներկայացնելու համար, այն բանից հետո, երբ գործող նախագահ Թեդ Բադը հայտարարել է Կոնգրեսից հեռանալու մասին։

2021 թվականի նոյեմբերին Բոյկինը հայտարարել է նորաստեղծ 7-րդ Կոնգրեսի շրջանում առաջադրվելու իր մտադրության մասին։ Սակայն Բոյկինը հետագայում դադարեցրել է իր կոնգրեսական քարոզարշավը և որոշել առաջադրվել Հյուսիսային Կարոլինայի Ներկայացուցիչների պալատում։

Ավելի ուշ նա դուրս է մնացել մրցավազքից՝ իր շրջանում քարտեզի փոփոխությունների պատճառով։

### 2022 թվականի Հյուսիսային Կարոլինայի Ներկայացուցիչների պալատի ընտրություններ
2022 թվականին Փիթեր Բոյկինը առաջադրվել է Հյուսիսային Կարոլինայի Ներկայացուցիչների պալատի 63-րդ ընտրատարածքում, սակայն չի անցնել ընդհանուր ընտրությունները՝ Հանրապետականների նախնական ընտրություններում հավաքելով ընդամենը 170 ձայն։

### 2024 թվականի Հյուսիսային Կարոլինայի փոխնահանգապետի ընտրություններ
Փիթեր Բոյկինը 2024 թվականի ընտրություններում Հյուսիսային Կարոլինայի փոխնահանգապետի թեկնածու է եղել։ Նա պարտվել է Հանրապետական կուսակցության նախնական ընտրություններում՝ հավաքելով ձայների 3.46%-ը։

## Ակտիվիզմ
### Հանրահավաքներ և միջոցառումներ
Դոնալդ Թրամփի 2016 թվականի ընտրությունից հետո Բոյկինը պլանավորել և վարել է DeploraBall նախագահական երդմնակալության միջոցառումը Մերիլենդում՝ նախագահ Թրամփի երդմնակալության գիշերը։

2017 թվականի մարտի 4-ին Միացյալ Նահանգներում կազմակերպվել է երկու տասնյակից ավելի ցույցերի շարք՝ ի պաշտպանություն նախագահ Թրամփի։ Բոյկինը օգնել է կազմակերպել և ղեկավարել մարտի 4-ին Վաշինգտոնում կայացած Թրամփի միջոցառումը, որի հիմնական զեկուցողներն են եղել Ջոյ Վիլյան և Անդրե Սորիանոն։

2017 թվականին «Gays for Trump» կազմակերպությունը շաբաթ օրը՝ հուլիսի 1-ին, Սպիտակ տան մոտ գտնվող Ազգային պողոտայում կազմակերպել է «Կրկին մեծացնենք Ամերիկան՝ խոսքի ազատության հանրահավաք» միջոցառումը, որին մասնակցել է 18 մարդ: Բոյկինը ցածր մասնակցության պատճառը համարել է հուլիսի 4-ի տոնական շաբաթավերջը նշող մարդկանց։

2017 թվականին Բոյկինը Հյուսիսային Կարոլինայի Ռոլի քաղաքում շարիաթի դեմ հանրահավաքի տեղական համակարգողն է եղել, որը ACT for America-ի կողմից ազգային մակարդակով կազմակերպված շարքի մաս է կազմել: Չնայած ճշգրիտ թիվը դժվար է գնահատել, շարիաթի դեմ միջոցառմանը հավաքված մոտ հիսուն մարդ հինգ կամ վեց անգամ ավելի շատ են եղել, քան հակացուցարարները։

Նույն թվականին նա գլխավոր ելույթ է ունեցել Վաշինգտոնում (Կոլումբիական շրջան) կայացած «Բոլոր հանրահավաքների մայրը» միջոցառման ժամանակ։

2018 թվականին մարտի 4-ին նա Թրամփի երկրորդ հանրահավաքն անցկացրել է Վաշինգտոնում գտնվող Լինքոլնի հուշարձանի մոտ։ The Washington Blade-ը հայտնել է, որ կեսօրին մոտ Լինքոլնի հուշարձանի մոտ կայացած հանրահավաքին մասնակցել է մոտ 100 մարդ, սակայն դրանից հետո միայն 25-ն է մնացել Սպիտակ տուն երթով շարժվելու համար։

Նա նաև պարբերաբար հայտնվել է իր տեղական Գրինսբորոյի քաղաքապետարանում՝ տարբեր թեմաների շուրջ խոսելու համար։

2019 թվականի հուլիսին Բոյկինը ելույթ է ունեցել Վաշինգտոնում ծայրահեղ աջ «Proud Boys» կազմակերպության կողմից կազմակերպված «Պահանջենք խոսքի ազատություն» հանրահավաքում, որտեղ նա հարցրել է ամբոխին, թե արդյոք նրանք պատրաստ են «զոհաբերել իրենց թվային կյանքը»՝ ազատության համար պայքարելու համար։

2021 թվականի հուլիսին Բոյկինը Գրեհեմում (Հյուսիսային Կարոլինա) անցկացրել է «Ամերիկյան հպարտության ամիս» հանրահավաքը՝ «Փիթեր Բոյկին՝ ԱՄՆ Կոնգրեսի համար» արշավի և «Եռյակ հայրենասերների» համար, որտեղ նա կոչ է արել հուլիսը նշել որպես Ամերիկյան հպարտության ամիս՝ բոլոր ամերիկացիներին մեծարելու համար։

### ԼԳԲՏ խնդիրներ
Ինքնահռչակված «հպարտ գեյ հանրապետական» Բոյկինը կոչ է արել ամերիկացիներին «վեր կենալ անկողնուց և քվեարկել»։

Բոյկինը հրապարակավ հայտարարել է. «Հետերոսեքսուալ, գեյ, բիսեքսուալ, տրանսգենդեր, դեմոկրատ, լիբերալ, հանրապետական, պահպանողական, լիբերտարիան… Ինձ համար միևնույն են, ես ձեր ներկայացուցիչն եմ»։

2018 թվականին The Daily Beast-ին տված հարցազրույցում Բոյկինը աջակցություն է հայտնել նախագահ Թրամփի կողմից տրանսգենդեր անձանց ԱՄՆ զինված ուժերում ծառայելու արգելքին։

LGBTQ Nation լրատվամիջոցը պնդել է, որ Բոյկինը «վտանգավոր է տրանս մարդկանց համար», պնդում, որը Բոյկինը հերքել է։

## Ծանոթագրություններ

## Գրականություն
* 
* *

## Արտաքին հղումներ
* PeterBoykin.com
* http://Boykin4NC.com/
* http://GoRightNews.com/
* http://GaysForTrump.org/
* http://GayConservativesOfAmerica.com/

Կատեգորիա:21-րդ դարի ամերիկացի գրողներ